**ПРЕДЛОГА КОНЦЕПТА ПРОДУЖЕНОГ СТУДИРАЊА**

# Циљ

**Продужено студирање** (енгл., part-time studies) треба да омогући свим студентима који не могу да редовно студирају (због запослења, мајке мале деце, особе са посебним потребама, живе ван високошколских центара, активни спортисти и др. ) да студирају исте студијске програме на основним (ОАС, ОСС) и мастер (МАС, МСС) студијама, на којим студирају редовни студенти и да на тај начин стекну исте дипломе о завршеним *основним и мастер студијама*.

Режим продужених студија треба да буде прилагођен специфичним и ограниченим временским могућностима њихових студената.

Поред основних и мастер студија, студентима продужених студија треба омогућити и посебне услове студирање и у случају примене студија кратког циклуса, тј. кратких програма (енгл., short-cycle programs).

# Флексибилност студирања – три режима студирања

Како се очекује да око 50% матураната (ученика са завршеном средњом школом) настави своје образовање одмах после матуре, или касније у свом животу, то високо образовање треба да обезбеди флексибилност студија. У том смислу, треба да омогући три режима студирања:

1. **Редовно студирање:** Студент није запослен, студира 40 сати недељно (од тога најмање 50% у виду активне наставе) и остварује 60 ЕСПБ : годишње.
2. **Продужено студирање** Студент је запослен или због других, личних разлога, не може да оствари захтеве редовног студирања, јер може да посвети студирању највише 15 до 20 сати недељно, те могу да остваре најчешће око 30 ЕСПБ.
3. **Убрзано студирање:** Студент који жели и може да заврши студије у краћем временском периоду него што се очекује од редовног студирање, и може да оствари до 90 ЕСПБ годишње, под условом да претходно стекне планираних и обавезујућих 60 ЕСПБ.

Без обзира на брзину студирања, ако студирају исти студијски програм, студенти морају да оставере исте исходе учења и компетенције, иста знања и вештине. Један студијски програм може да се реализује у једном, два или сва три режима студирања, и без обзира на режим студирања, диплома мора да гарантује исти ново компетенција свих студената који заврше један студијски програм.

Како се околности код неког студента могу мењати током студирања, систем високог образовања треба да омогући његов прелазак из једног у други режим студирања, Високошколска установа (ВШУ) својим општим актом мора да предвиди услове преласка за сваки од три режима студирања, ако су предвиђени њеним статутом. ВШУ није обавезна да нуди више од једног од наведена три режима студирања.

У овом документу се предлаже концепт само једног од наведена три облика студирања – продужено студирање (енгл., part-time studies). Међутим, принципи и могућност убрзаног студирања се могу применити и у случају продуженог студирања.

Продужено студирање подразумева студирање истог студијског програма за стицање истих исхода учења и компетенција и добијање исте дипломе, али у дужем временском периоду. Значи да ова категорија студената сваке школске године може да испуни обавезе мање од 60 ЕСПБ, најчешће око 30 ЕСПБ, да студира најчешће дупли број година у односу на трајање студијског програма, а да се то сматра регуларним студирањем за њихову категорију.

# Основна опредељења за продужено студирање

Продужено студирање треба да задовољи следеће специфичне захтеве:

1. **Трајање студија:** Нормално трајање продуженог студирања је *два пута дуже него код редовног студирањантима*, те у једној школској години студент треба да стекне *30 ЕСПБ.* На посебан захтев студента, његово студирање се може продужити још за 50%. Наравно, брзина студирања, те и трајање продуженог студирања зависи од могућности студената, те они могу да годишње стичу и више и мање од предвиђених 30 ЕСПБ, што се сматра нормом.
2. **Одрживост програма студија:** Због дугог трајања продужених студија једне кохорте студената, ВШУ не треба да има обавезу да студентима гарантује исти програм студија за цело време трајања њихових продужених студија, због потребе да се програми иновирају и осавремене (што је у неким дисциплинама нужност). ВШУ има обавезу да студентима обезбеди исти програм наставе који имају и студенти редовних студија, који истовремено студирају (заједно са студентима продужених студија), а који остварују 60 ЕСПБ годишње.
3. **Квалитет студија:** Продужено студирање мора да обезбеди исти квалитет као и редовно студирање, тј. остварене компетенције дипломираног студента треба да буду исте као и компетенције дипломираног студента редовних студија.
4. **Начин студирања:** Продужено студирање се остварује применом једног од три начина студирања:
   1. **Онлајн студирање (енгл., online learning)[[1]](#footnote-1):** Студент користи систем за електронско учење ВШУ, те има приступ наставним материјалима и могућност интерактивне комуникације са наставником и тутором одређеним за сваки предмет, као и са другим студентима.
   2. **Хибридно (енгл., blended-learning):** Део наставе је у виду онлајн студирања, а други део наставе је у облику класичног студирања у просторијама ВШУ. Настава у просторијама ВШУ се обично реализује у делу у коме се очекује висок степен интерактивности студента са наставником и тутором и осталим студентима и када је неопходно коришћење посебне опреме које студент не може да поседује код куће.
   3. **Класично студирање (енгл. face-to-face, tj, F2F):** Студент остварује планиран програм наставе у целости у просторијама ВШУ (у вечерњим часовима радним данима, и током дана у данима викенда, или према распоеду који одређује ВШУ), с тим што обим активне наставе мора да буде исти као и код класичне наставе при редовном студирању.

Студент продуженог студирања може у току студија да мења начин студирања ако су они омогућени од стране ВШУ, а под условима предвиђеним општим актом ВШУ.

Сва три начина студирања могу користити и студети редовних и убрзаних студија.

1. **Ко може бити студент продуженог студирања?** На продужене студије се могу уписати студенти са завршеном средњом школом који не могу да упишу редовно студирање, а ближе услове уписа одређује ВШУ својим општим актом.
2. **Акредитација:** Студијски програм је јединствен без обзира на режим и облик студирања. Зато се и јединствено акредитује, тј. акредитација се додељује студијском програму, при чему се наводе превиђени режими и начини студирања. Стандарди акредитације треба да предвиде услове за сваки од наведених режима и начина студирања. Број студената се одређуе се за сваки режим и начин студирања, зависно од просторних и кадровских могућности ВШУ и не може се ограничавати на други начин.[[2]](#footnote-2)
3. **Финансирање студија:** Продужено студирање има своју цену која се изражава школарином, која се дефинише за стицање 60 ЕСПБ, а коју одређује ВШУ. Студенти продуженог студирања сами плаћају своје школарине.

Припремио верзију 2.0,

Драган Домазет,

05.1.2017.

1. У званичним документима термин ”онлајн студирање” треба да замени до сада коришћен термин ”студирање на даљину”, јер он обухвата и дописно студирање (самостално студирање уз коришћење уџбеника на папиру или електронских уџбеника), или рачунарско подржано учење, где студент у изолацији користи наставне материјале у електронском облику, а без икакве комуникације са тутором. То даје је нижи квалитет образовања него што омогућава онлајн студирање, које, поред флексибилног избора електронских мултимедијалних наставних материјала са образовног портала ВШУ, омогућава и интерактивност студената са тутором и са осталим студентима. [↑](#footnote-ref-1)
2. Досадашња препорука Националног савета за високо образовање (новембар 2007) да ВШУ не може имати више од 30% студената на даљину у односу на укупан број својих студената треба се укинути, јер и садашњи стандард акредитације предвиђа да на сваких 80 студената даљину, ВШУ мора да обезбеди по једног тутора. То гарантује исти ниво услуга студенту (консултација), без обзира да ли их има 80 на предмету (са једним тутором), или их има 800 (са 8 тутора). Неко додатно ограничење (као постојеће са 30%) је потпуно непотребно, јер нема никакве везе са квалитетом наставе на даљину. Како је онлајн студирање примарни начин студирања запослених студената, то никакво додатно ограничење таквог начина наставе не треба подржавати, ако нема везе са квалитетом образовања. [↑](#footnote-ref-2)